૧૯૭૦ કે ૧૯૭૧માં આપણે ત્યાં ટેલિવિઝનનું આગમન થયું. એ વખતે માત્ર બટન ઓફ અને ઓન કરવાનું હતું. ચૅનલનો કોઈ પ્રશ્ન જ નહોતો, ત્યાર પછી બે ચૅનલ, ચાર ચૅનલ અને આજે સેંકડો ચૅનલો દોઢ ફૂટના પડદામાં ગોઠવાઈ ગયેલી છે. પંદર કે સત્તર વરસના કોઈ કિશોર કે કિશોરીને રિમોટ કન્ટ્રોલથી પડદા પરના કાર્યક્રમને ફેરવતાં તને ધ્યાનપૂર્વક જોજો. કોઈ પણ ચૅનલને એ બે કે ત્રણ મિનિટથી વધુ સ્થિર રહેવા દેશે નહિ. એ વારંવાર ચૅનલ બદલશે. એના મનમાં ઊંડે ઊંડે ભય રહેલો છે કે એકની એક ચૅનલ લાંબો વખત જોવાથી ક્યાંક બીજી ચૅનલ પર આવતો વધુ સારો કાર્યક્રમ એ ગુમાવી દેશે. વધુ સારા કર્યક્રમની દોટમાં એ કોઈ કાર્યક્ર્મ સળંગ માણી શકતો નથી અને જે માણ્યું છે એ ખરેખર જ સારું છે એ વિશે એને ટકોરાબંધ ખાતરી થતી નથી.